Line Barfod (EL), 2011-05-30:
Jeg vil gerne takke for debatten.
Jeg tror, at det har betydning, at vi haft en sådan debat.
Det synes jeg er et væsentligt resultat i sig selv.
Jeg tror, at det er afgørende, at vi, der har deltaget i debatten, også er med til at udbrede den holdning.
Nogle af os deltager i stormødet på onsdag om Stop Hetzen, men vi har jo også muligheden for i øvrigt at deltage i den offentlige debat, og det tror jeg er væsentligt at vi gør.
Så synes jeg jo, at det er ærgerligt, at det ikke lykkedes at finde et fælles forslag til vedtagelse.
Det må vi jo så diskutere videre.
Men jeg håber, at vi alligevel kan blive enige om at få gang i en dialog om, hvordan vi kommer videre på det her område.
Når der er enighed om, at det ikke er mennesker med handicap, der skal lastes for, at der er stigende udgifter på området, og at der er økonomiske problemer i samfundet, men at vi tværtimod fortsat skal tage udgangspunkt i en konkret individuel sagsbehandling, så må det også være muligt at gennemføre den dialog, som danske handicaporganisationer har lagt op til, om, hvordan vi sikrer, at mennesker med handicap kan komme til at deltage i samfundet.
Det, jeg oplever og også hører fra mange, er jo, at mange kommer til at bruge alle deres ressourcer på at slås med systemet, i stedet for at vi sammen finder ud af, hvordan man kan få det bedst mulige ud af sit liv, og hvordan man kan deltage bedst muligt.
Vi bliver altså nødt til at se langt mere på, hvad man kan gøre for at få en helt anden tilgang og en dialog både på samfundsplan og også helt konkret.
For vi kan se, at mange af de mennesker, som man generelt har fordomme om ikke kan deltage, jo kan det, når de får mulighederne.
Virksomheden Specialisterne bliver jo ofte nævnt, hvor autister har nogle rigtig gode evner i forhold til it.
Der er også TV-Glad og en række andre virksomheder, hvor mennesker med udviklingshæmning virkelig kan bidrage.
Det er noget af det bedste og gladeste fjernsyn, man kan se.
Der er teaterforestillinger.
Der er masser af mennesker med udviklingshæmning, der i dag kan bidrage som lagermedarbejdere, som gartnermedhjælpere osv.
Der er masser af muligheder, hvis man giver folk en ordentlig behandling og ser på, hvordan man kan gøre det.
Jeg tror også, at der ligger rigtig meget i, at vi får opprioriteret normalsystemet.
Det er klart mit indtryk, at man i de senere år har skåret så meget på vuggestuer og børnehaver og folkeskoler, så rigtig mange børn får store problemer og ikke rigtig kan være der længere, og så kommer de over i specialtilbud, som er langt, langt dyrere, end hvis vi havde en lidt højere normering på normalområdet og derfor kunne rumme børnene og kunne give dem de trygge og sikre rammer, der kunne gøre, at de ikke udviklede alle de problemer, der gør, at de bliver sendt over på specialområdet.
Det mener jeg også er noget af det, der er brug for, at vi diskuterer meget mere.
Så vil jeg sige i forhold til klagesystemet, at jeg er glad for, at ministeren så klart sagde, at der ikke må ske forringelser af den enkeltes retssikkerhed, for jeg forstod simpelt hen ikke svaret fra Venstres ordfører.
Vi må så diskutere videre på et senere tidspunkt, hvad det egentlig var, der lå i det svar, men jeg mener, at det er helt afgørende, at vi fastholder retssikkerheden for mennesker med handicap, så de har muligheden for at klage over afgørelser, og jeg er selvfølgelig enig i, at man skal have en dialog mellem ankesystemet og kommunerne om, hvad det egentlig er, afgørelserne betyder, for det bedste ville jo være, hvis kommunerne traf de rigtige afgørelser første gang, så man slet ikke behøver at komme igennem klagesystemet.
Så jeg håber med den her debat, at vi kan gå ud og sige, at vi får stoppet den hetz nu, og at vi går ud og siger til kommunerne, at der altså fortsat skal være en konkret individuel behandling, og de får ikke igennem, at der skal ske forringelser af klagesystemet.
Derfor bliver vi altså nødt til at få en konstruktiv tilgang til, hvordan man kan have en dialog med folk og få dem til at blive en del af samfundet i stedet for at tale om, at der skal ske nedskæringer på området, som vi kan se, at halvdelen af kommunerne lægger op til, og i stedet for at tale om, at man skal begynde at bruge bæltefiksering eller medicinering eller andet for at holde folk i ro.
Vi skal ikke tilbage til dengang, man bare så mennesker med handicap som noget, der skulle opbevares.
Vi skal tværtimod sikre, at langt flere kan deltage i samfundet.
Så jeg synes faktisk, at det har været en rigtig god debat, vi har haft i dag.